Gandia acull la 9a edició de l'RRRR! Festival d'Art i Reciclatge
11 octubre 2024

## Gandia acull la 9a edició de l'RRRR! Festival d'Art i Reciclatge11 octubre 2024Última actualització: 11 octubre 2024

![](../gestion/img/f8af40f3c32834233da5aeb7e5e809ee99f728e961155f156b0581b70f2bc03f.jpg)  
  

Del 18 a 29 d’octubre se celebrarà la 9a edició de l’RRRR! Festival d’Art i Reciclatge, organitzat per la productora valenciana La Casa Calba amb el suport, un any més, de l’Ajuntament de Gandia i Ecoembes. Gran part de la programació tindrà lloc al Teatre del Raval, actualment en procés d’EcoRehabilitació, un projecte pioner que també es presentarà aquests dies mitjançant unes visites guiades obertes al públic interessat.

La primera tinenta d’alcaldia i regidora de Medi Ambient, Sostenibilitat i Emergència climàtica, **Alícia Izquierdo**, ha presentat aquest matí la programació juntament la representant de la La Casa Calba, **Isabel Cogollos**.

_«Com sabeu, RRRR! Festival d’Art i Reciclatge, que enguany celebra la novena edició, té com a objectiu visibilitzar i conscienciar sobre l’emergència climàtica mitjançant l’art, posant el focus en la problemàtica dels residus des d’una perspectiva crítica, lúdica i participativa. Per això, sempre hem estat al seu costat en aquesta iniciativa»_, ha explicat Izquierdo.

El festival s’inaugurarà el divendres 18 d’octubre, a les 20.00 hores, amb l’espectacle de teatre de carrer _**Aquae Plasticum**_, del col·lectiu menorquí **Diàlegs d’Art**. Els vianants i curiosos que transiten els carrers del centre de Gandia, podran gaudir de manera gratuïta d’aquesta proposta interactiva amb dos personatges sortits de la mar que es qüestionaran, investigaran i tractaran d’entendre per què els humans fem un consum desmesurat del plàstic.

El programa continuarà al Teatre del Raval el dissabte 19 d’octubre, a les 17.00 hores, amb el taller gratuït _**Art i Reciclatge**_, impartit per les artistes saforenques **Factoria Artis3**. Aprenents de totes les edats podran elaborar una peça artística amb materials rebutjats i recuperats, en un ambient lúdic i educatiu.

Seguidament, la sala del teatre acollirà la proposta escènica _**H2O**_, dels balears Diàlegs d’Art. Una obra familiar, que des de l’humor tractarà d’educar en valors d’ecologia, amb l’objectiu d’adonar-nos de la importància de cuidar el nostre planeta i entendre que, si no actuem aviat, els danys podran ser irreversibles. _H2O_ també arribarà als escolars, gràcies a la campanya promoguda per la sala _**Anem al Raval**_, del 20 al 25 d’octubre a les 10.00 i a les 11.30 hores.

La música protagonitzarà el següent cap de setmana, amb concerts i tallers especialitzats. El dissabte 26 d’octubre, a les 18.00 hores, podrà veure’s l’espectacle musicoteatral _**Balla amb Els Ferralla**_. David Mollà i Xali Soler (La Vall d’Albaida) traslladaran als més menuts la importància de les 4 “R”: reduir, reutilitzar, reciclar i recuperar. I a les 19.00 hores, amb la mateixa entrada, els assistents podran gaudir en directe de _**Pipe Bucket Drummer**_, el nou projecte musical de Lorenzo Mena **“El Loren”** (Madrid-Berlin). Els seus instruments, ideats i creats a mà amb troballes, i el so electrònic com a font d’inspiració, són els ingredients d’aquest concert que promou la sostenibilitat, el reciclatge i l’autogestió.

El Loren, a més, impartirà un parell de tallers: un de **Percussió reciclada**, el mateix dia 26 a les 17.00 hores, obert a tots els públics; i un altre de **Recursos pedagógics per a professorat**, coorganitzat amb el CEFIRE, i que tindrà lloc el 28 i 29 d’octubre.

**Visites guiades a les obres d’ecorehabilitació del Teatre del Raval**

A banda de la programació artística, el públic podrà apropar-se a veure les obres d’EcoRehabilitació del Teatre del Raval de Gandia el 19 d’octubre a les 19.00 hores i el 26 d’octubre a les 20.00h. Les visites seran guiades per Francesc Burgos i Isabel Cogollos, gestors de l’espai cultural.

_«Durant l'any 2024 hem iniciat l'execució de la tercera fase de les obres. L’EcoRehabilitació del Teatre del Raval és un projecte dissenyat pels arquitectes Arturo Sanz i Fran López, del prestigiós estudi valencià Gradolí & Sanz. La intenció és acabar-les durant l'any 2025, tot i que dependrà de la captació de noves fonts de finançament públic. Es tracta d'un pla que, donada la seua envergadura, innovació ecològica i foment de l'economia, ha rebut a hores d'ara el suport de la Unió Europea, el Ministeri de Cultura i la Generalitat Valenciana»_, ha explicat Cogollos.

**Entrades**

Les activitats al carrer i els tallers seran gratuïts. Les entrades per als espectacles es poden adquirir a la web del Teatre del Raval ([https://teatreravalgandia.org/](https://teatreravalgandia.org/)) o del festival ([https://rrrrfestival.org/](https://rrrrfestival.org/)).

[Twittear](https://twitter.com/share)